ବାଦ୍ୟଯନ୍ତ୍ର କାରିଗରଙ୍କ ଜୀବିକା ଉପରେ କରୋନା ମାଡ଼
ଲୋଇସିଂହା,୨।୮(ଡି.ଏନ.ଏ.): ମହାମାରୀ କରୋନା ବିଭିନ୍ନ ବର୍ଗର ଲୋକଙ୍କ ଜୀବନ ଜୀବିକାକୁ ପ୍ରଭାବିତ କରିଛି। ଏଥିରୁ ବାଦ୍ ପଡିନାହାନ୍ତି ବାଦ୍ୟଯନ୍ତ୍ର ପ୍ରସ୍ତୁତକାରୀ କାରିଗର। ସେମାନଙ୍କ ରୋଜଗାର ବାଟ ବନ୍ଦ ହୋଇଯାଇଛି। ଏଭଳି ଦୁର୍ଦ୍ଦିନରେ ଗତି କରୁଛନ୍ତି ସୁବର୍ଣ୍ଣପୁର ଜିଲା କୁମୁଣ୍ଡେ ଗ୍ରାମର ଏକ ପରିବାର। ତରଭା ବ୍ଲକ ରାଣୀସର୍ଡା ପଞ୍ଚାୟତ କୁମୁଣ୍ଡେ ଗାଁରୁ ଆସି ବଲାଙ୍ଗୀର ଜିଲା ଲୋଇସିଂହା ବ୍ଲକ ଛେଳବାହାଲ ରାସ୍ତା ପାର୍ଶ୍ୱରେ ରୁହନ୍ତି ବସନ୍ତ ବେହେରାଙ୍କ ପରିବାର। ବସନ୍ତ ଜଣେ ବାଦ୍ୟ କାରିଗର। ବାପଅଜାଙ୍କଠାରୁ ତାଲିମ ପାଇବା ପରେ ବସନ୍ତ ପୁରୁଣା ବାଦ୍ୟକୁ ମରାମତି କରୁଛନ୍ତି। ଠିକଡି ଖୋଲ, ଉଦଣ୍ଡି ଖୋଲ, ମର୍ଦଲ, ମାନ୍ଦଳ, ଢୋଲ, ନିଶାନ, ତାସା ଆଦି ନୂଆ ବାଦ୍ୟଯନ୍ତ୍ର ପ୍ରସ୍ତୁତିରେ ସେ ଜଣେ ସିଦ୍ଧହସ୍ତ। ତାଙ୍କ ବାଦ୍ୟଯନ୍ତ୍ରର ଚାହିଦା ରହିଛି। ସେଥିପାଇଁ ସୁବର୍ଣ୍ଣପୁର, ବଲାଙ୍ଗୀର, ବରଗଡ ସମେତ ବିଭିନ୍ନ ସ୍ଥାନରୁ ଗ୍ରାହକମାନେ ବସନ୍ତଙ୍କ ହାତତିଆରି ବାଦ୍ୟଯନ୍ତ୍ର ନେବାକୁ ଆସିଥାନ୍ତି। ଏଥିରୁ ଯାହା ରୋଜଗାର ହୁଏ ସେଥିରେ ତାଙ୍କ ପରିବାର ଚଳେ। ହେଲେ ଚଳିତ ବର୍ଷ ବାଦ୍ୟଯନ୍ତ୍ର ବ୍ୟବସାୟୀ ନାହିଁ। ବହୁ କଷ୍ଟରେ କୁମ୍ଭକାରଙ୍କଠାରୁ ମାଟିର ଖୋଳ, ଚମାରଙ୍କଠାରୁ ଚମଡା କିଣି ସେ ବହୁ ବାଦ୍ୟଯନ୍ତ୍ର ନିର୍ମାଣ କରି ରଖିଛନ୍ତି। ହେଲେ କରୋନା କଟକଣା ଲାଗି ଧାର୍ମିକ, ଆଧ୍ୟାତ୍ମିକ ଓ ସାଂସ୍କୃତିକ କାର୍ଯ୍ୟକ୍ରମ ସମେତ ବିବାହ ବ୍ରତ ବନ୍ଦ ରହିଛି। ଫଳରେ ବାଦ୍ୟଯନ୍ତ୍ର ନେବାକୁ ଆଗୁଆ କହିଥିବା ଲୋକେ ଆଉ ଆସୁ ନାହାନ୍ତି। ସେହିଭଳି ପୁରୁଣା ବାଦ୍ୟଯନ୍ତ୍ର ମରାମତି କାମ ବି ବନ୍ଦ ରହିଛି। ଏପରି ପରିସ୍ଥିତିରେ ପରିବାର ଚଳିବା ଖୁବ୍ କଷ୍ଟକର ହେଉଛି। ଘରେ ରଖାଯାଇଥିବା ବାଦ୍ୟଯନ୍ତ୍ର ଚମଡା ନଷ୍ଟ ହେବାକୁ ବସିଛି। ଆଉ କେତେଦିନ ଏପରି ପରିସ୍ଥିତି ଲାଗି ରହିବ ସେହି ଚିନ୍ତାରେ ବସନ୍ତଙ୍କ ପରିବାର ଅଛନ୍ତି।  
ସରକାରୀ ସହାୟତା କହିଲେ ତାଙ୍କୁ ପ୍ରତିମାସରେ ୫ଶହ ଟଙ୍କା ଭତ୍ତା ମିଳୁଛି। ହେଲେ ଅନ୍ୟକିଛି ସହାୟତା ତାଙ୍କୁ ମିଳୁନି ବୋଲି ବସନ୍ତ କହିଛନ୍ତି। ଗୀତ ଓ ସଙ୍ଗୀତକୁ ଜୀବନ ଦେଇଥାଏ ବାଦ୍ୟଯନ୍ତ୍ର। ହେଲେ ସେହି ସାମଗ୍ରୀ ତିଆରି ଓ ମରାମତି କରୁଥିବା କାରିଗରଙ୍କ ପ୍ରତି କାହାର ନଜର ନାହିଁ। ଏପରି ଅବହେଳାକୁ ସହିବା ଅସହ୍ୟ ବୋଲି ବସନ୍ତ କୁହନ୍ତି। ଅନ୍ୟପକ୍ଷେ ତାଙ୍କ ପାଖରେ କୌଣସି ପ୍ରାମାଣପତ୍ର ନାହିଁ। ସେଥିପାଇଁ ସେ କାରିଗର ତଥା କଳାକାର ଭତ୍ତା ପାଇବାରୁ ବଞ୍ଚତ୍ତ ହୋଇଛନ୍ତି ବୋଲି ସେ କ୍ଷୋଭର ସହ କହିଛନ୍ତି। ସରକାର ଏହି କରୋନା ବିପତ୍ତି କାଳରେ ବିଭିନ୍ନ ବର୍ଗର ଲୋକଙ୍କୁ ସହାୟତା ଦେଉଛନ୍ତି। ଏଣୁ ବାଦ୍ୟଯନ୍ତ୍ର ତିଆରି ଓ ମରାମତି କରୁଥିବା କାରିଗରଙ୍କୁ ସହାୟତା ଦିଆଯାଉ ବୋଲି ସେ ଦାବି କରିଛନ୍ତିv